**Bestyrelsens beretning 2018**

Så er det atter tid til at gøre status over sæsonen. 2018 har været en særdeles aktiv sæson, godt hjulpet på vej af den fantastiske sommer.

**Generalforsamlingen**

Efter generalforsamlingen så bestyrelsen således ud: Birte (formand) Kirsten (kasserer) Henrik (sekretær) Susanne (medlem og ungdomsansvarlig) Morten (suppleant og webmaster) samt Nina (suppleant og ungdomsansvarlig)

På GF blev det vedtaget at ændre og øge informationsniveauet til medlemmerne. Bestyrelsen har derfor udsendt seks nyhedsbreve.

**Medlemstal**

Godt år for LIF tennis, antal medlemmer 181 fordelt på 31 ungdom og 150 seniorer. Knap så mange som i 2017, til gengæld har vi fået flere medlemmer i aldersgruppen fra 18+ til 60+.

**Tennis Sportens Dag (TSD)**

Tennissportens dag er det landsdækkende projekt, som vi meldte os til første gang i 2016. I 2018blev dagen nok en gang afviklet sammen med standerhejsningen og var velbesøgt. Vi havde booket den ene hal, så de mange fremmødte kunne snuse til tennisspillet indendørs. Vi kan – lige som sidste år - ikke med sikkerhed sige, hvor mange medlemmer vi fik på den konto, men konceptet skaber opmærksomhed om tennis, og vi har tilmeldt os igen her i *2019*.

**Øget fokus på introduktion og træning** af både seniorer og juniorer har med sikkerhed været en succes.

For **seniorernes** vedkommende har vi igen i 2018 haft ægteparret Kaja og Torben Hansen som seniortrænere, og konceptet var det samme som 2017 med indendørstræning i april, fordelt på to hold á 1½ time. Det var både for nye og for gamle medlemmer, der ville pudse formen af inden udendørsspillet.Træningen fortsatte udendørs hele maj måned og stort set alle meldte sig ind i klubben. Og endnu bedre: alle nybegyndere har spillet rigtig meget. Vi har oplevet at nogle af de formiddage, som søges af seniorer – nye som erfarne – har været så besøgte, at der har været oversidning, hvilket i det alderssegment måske heller ikke er så tosset. Efterfølgende har Kaja og Torben tilbudt ekstratræning til beskeden pris, hvilket flere medlemmer har benyttet sig af, ligesom der blev afholdt en begynderturnering med efterfølgende grillfest.

Kaja og Torben havde arrangeret en tennistræningstur i april til Porto Santo, hvor 8 LIF tennisspillere deltog. 2019 er der tilsvarende tur til La Palma den 7. marts 2019. Her har tidspunktet desværre gjort, at vi ikke har deltagere med.

For **juniorernes** vedkommende har vi en professionel tennistræner, Nicolas Andersen, til tider hjulpet af Noah Schouenborg. Der har været stor opbakning til træningen, men vores samlede antal juniorer på 31 er knapt på niveau med 2017. Deltagere på tennisskolen: 18

**DGI-turneringer**

I år har vi haft to seniorhold, der har deltaget i DGI turneringen for motionister. Det er gået rigtig godt. Vores hold blev nr. 1 og nr. 3 i pulje med HEI, Brabrand, Hornslet og Hørning.

**Gruppetennis**

Der har været gruppetennis for mænd mandag, og lørdag formiddag og onsdag aften som sædvanligt. For kvinder tilsvarende tirsdag aften. Onsdag formiddag har der været mix gruppetennis, som har været velbesøgt. Som nævnt tidligere blev alle rekorder dog slået af mix gruppetennis tirsdag og fredag formiddage, hvor deltagerantallet stort set hver gang har været mere end 20. De fleste 50 plus og enkelte 50 minus; hovedsageligt medlemmer der er kommet til inden for de sidste tre år, men også mange andre har fundet vej til banerne. Det har nok desværre været på bekostning af kvindernes tirsdagsklub og mændenes onsdagsklub.

**Boldmaskine**

Vi har fået 22.000 kr. af kommunen til en ny boldmaskine, som således ikke belastede foreningens økonomi. Udskiftningen var tiltrængt da den anden var ved at opgive.

**Socialt samvær**

Der har været afholdt to hyggeturneringer samt intro grill turnering. En 3. hyggeturnering var planlagt, men måtte aflyses pga. for få tilmeldinger og sene afbud.

**Juleturnering**

Blev afholdt den 28.12. efter samme koncept som tidligere år. Desværre kun med otte deltagere, som dog fik sved på panden og noget godt at spise.

**Frivilligt arbejde**

Frivilligt arbejde er en af klubbens styrker. Mange frivillige har hjulpet med udenomsarealerne, som har fået en ordentlig omgang med træfældning, græsslåning, hæk-klipning og sågar syning af net. Der er frivillige, der hjælper med at sælge OK kort, arrangere DGI turneringer og hyggeturneringer. Vi tjener penge ved at sælge OK benzinkort og dele LIF nyt ud, og det er lykkedes at få alle ruter dækket. Bestyrelsen har dog henvendt sig til Arne Flarup mhp. en omfordeling, da nogle ruter er blevet vældig lange, især pga. kraftig tilvækst de steder, hvor bladet runddeles.

Bestyrelsen vil gerne rette en stor tak til **alle**, der stiller op hver gang. Ingen nævnt, ingen glemt, men stor tak til alle **vores frivillige hjælpere**.

Der er 2 ting vi er meget afhængige af og det er vejret og at banerne bliver holdt, så de altid er i orden.

Den varme og tørre sommer har været en udfordring for banerne. Så Gustav har været spændt for og fået en hjælpende hånd af Paul Ølsgaard. Mange tak til Gustav, og til Paul fordi han har hjulpet til, så banerne altid er i orden.

**Sponsorer**

Følgende er vores sponsorer: Jytas, Bygma, OK benzin, Lions og In-sport. Vi vil naturligvis opfordre alle til at støtte vores sponsorer, fordi de støtter os.

**Informationer og hjemmesiden**

Det kan være svært at få alle nyheder ud i alle kroge. Bestyrelsen informerer via nyhedsbrev, via hjemmesiden og på opslagstavlen i klublokalet.

8. januar 2018

På bestyrelsens vegne